1I Jesus xoc pa tinimit Jerico, y ca tijin ric'awic chila. 2Che i tinimit-le 'o jun achi, ma Zaquéo u bi; i u patan ire, are caj'atzil i je aj tz'onol alcawal; ire beyom. 3Craj ire cretamaj u wach i Jesus, xui u 'anom-i, n-naj ta rij; rumal-i, n-ta módo crilo cumal i uq'uial winak. 4Xa 'e pa'anem, xnabeajic, y xel bi puwi jun che', u bi sicó-moro 'o xucut be pa quic'aw wi i Jesus. 5Are xic'aw i Jesus chila, tzun 'an chicaj y xu bij che i achi: —Ma Zaquéo, chat kaj la lok; 'o u chac quin q'uiji can chi awachoch wo'or —co'ono. 6I ma Zaquéo juntir xkaj lok, y ca quicotic xu c'am bi i Jesus ru' chi rachoch. 7I winak, are xquil ile, xe oc chu ch'ach'axic i Jesus, man xa 'e ru' rachoch jun mal laj winak. 8Chila paja, i ma Zaquéo xtaq'ui 'anok y xu bij che i Kajwal: —Nim laj winak, ni'pa i 'o wu', quin ya ni nic'aj chique i niba'ib. We 'o tak in majom chique i winak, quin tzalijsaj chic cajib mul chique —xu bij. 9I Jesus xu bij 'uri che: —Wo'or yet junam cu' awixokil awalc'wal i rikom iwelbal chi sak —xu bij. Te'uri xu bij i tzij-i (cumal i juban chi quiqui ch'ach'a): —Ire xak u muk u xiquin can i mam Abraham pacha yix. 10Yin chi in Achi aj Chicaj, in c'un-nak chi qui tzucuxic i je sachnak, 'elsabal na que chupam i qui mac —xu bij chique. 11I Jesus, tz'akat que tijin i winak chu tayic u tzij, xu bij jun tijojbal tzij chique. Queje xo'on ire ile chique, man ya coc pa tinimit Jerusalen. Quiqui ch'ob i winak chi we xoc ire chila, ya cu jek i nim laj 'atbal tzij re i Dios piquiwi. 12Rumal-i, ire xu bij i tzij-i chique: —'O jun achi, nim u 'ij u patan u kajaw. I achi-le, ca 'e che jun tinimit c'a naj, chu c'amic u patan re 'atol tzij puwi u tinimit; we 'o chic pu'ab, ca tzalij li 'uri. 13Are maja ca 'ec, xe u siq'uij lajuj rajchaquib ru', y xu ya can jujun sak pwak chique, nimak u wach. Xu bij chique: "Chix ch'acan ru' i mer-i, tz'akat quin c'un li yin," co'ono; y xa 'ec. 14I rach aj tinimit tzel quiquilo, y xe qui tak bi juban aj takon chu bixquil: "N-cakaj ti yoj i achi-le we are ca canaj can re 'atol tzij pakawi." (Queje ile xqui bij bic, xui-ri, n-ta xo'on re chique.) 15I achi, xya' pu'ab chi are i 'atol tzij piquiwi, te'uri xtzalij pu tinimit. Are xuponic, xe u siq'uij i rajchac ru', chi u yom can i mer chique. Xu tz'onoj chique chi qui jujunal ni'pa i qui ch'acom che i qui mer. 16I nabe xupon ru', y xu bij che: "Nim laj winak, i a mer, in ch'acom chic lajuj tant puwi," co'ono. 17I 'atol tzij xu bij che: "Lic 'utz ni a 'anom; at 'utz laj ajchac. A 'anom ni 'utz ru' i jubi' in yom chawe, rumal-i cat in ya piquiwi lajuj tinimit," xu bij che. 18Te'uri i ucab rajchac xtejeb ru', y xu bij che: "Nim laj winak, i a mer, in ch'acom chic jo'ob tant puwi," xcha. 19I u patron xu bij che: "Xak yet, cat in ya na piquiwi jo'ob tinimit," xu bij. 20Te'uri xtejeb jun chic ru' chique i lajuj, y xu bij che: "Nim laj winak, ri a mer-i; in c'olom can chupam jun sut. 21Xin c'olo man quin xij wib chawe; weta'am chi at c'an laj achi. At pacha jun chi cu chapo wach i nu c'olom taj, o xak cu mol u wach i ticon chi n-xu tic taj," xu bij che. (Queje ile xu bij i mal laj ajchac; craj cu coj u mac u patron.) 22Are 'uri i 'atol tzij xu yajo. "At mal laj ajchac," xu bij che, "¡Quin c'ut ni a mac chawe ru' i mísmo a tzij yet! Xa bij yet chi in c'an laj winak, chi quin chapo wach n-in c'olom taj, o xak quin mol u wach i ticon chi n-in ticom taj, ca bij yet. 23We queje quin 'an yin ile, ca bij, ¿Wuchac 'uri n-xa ya ti in mer cu' i quiqui toj i alaj-re? We tene queje ile xa 'ano, are xin c'unic, 'o tene-ri in mer, rachi'il i alaj. ¡Péro n-taj!" xu bij che. 24Te'uri xu bij chique i je 'o pu tzal: "Chi maja i mer che; chi ya na che i jun chi xu ch'ac lajuj tant," co'ono. 25"Nim laj winak, ya 'o chic lajuj ru'," xe cha che. 26I 'atol tzij xu la' u wach chique: "Quin bij chiwe, jun we 'o na chic 'o ru', ca ya' na mas 'uri che; i jun chi n-ta kas 'o ru', ca 'elsax ni jubi' chi 'o ru'," co'ono. Te'uri xu bij chique: 27"Ni'pa i winak chi tzel que in ilawic, chi n-cacaj ta in 'o piquiwi, che i c'ama lok, y che i camsaj chinwach." xu bij i 'atol tzij. (Queje i tijojbal tzij ile xu bij i Jesus chique i winak.) 28Are xbitaj ile rumal i Jesus, xu maj chubi u be pa Jerusalen, nabe chiquiwach i u tijoxelab. 29Te'uri xe upon chu nakaj i queb aldéa, Betfage y Betánia, pa 'o wi i ral jyub Olívos. Are 'uri xe u nabsaj bi queb u tijoxelab. 30Xu bij chique: —Jix che i aldéa 'o pan chakawach-le. Are quix uponic, qui rik ni jun buru yukulic, chi c'a maja cretamaj ca 'an winak chirij. Chi quira y chi c'ama lok. 31We 'o i ca tz'onow chiwe wach u chac quix tijin chu toric, chi bij che chi cu rik u chac che i Kajwal, chix chok che. (Queje ile xu bij i Jesus chique i queb-le.) 32Ique xe 'ec, y xqui rik i ral buru yukulic, pacha u bim bi Jesus chique. 33Are que tijin chu toric, xe upon i rajaw, y xqui bij chique: —¿Wuchac qui tor bi i buru? —que cha. 34I tijoxelab xqui bij: —Cu rik u chac che i Kajwal —xe cha. 35Te'uri xqui c'am bi ru' i Jesus. Xqui coj qui 'u' chirij i buru, cubibal re i Jesus, y xqui 'ansaj 'an i Jesus chirij. 36Are que tijin chi be, i winak xqui lic' qui 'u' pu be, wikbal-re. 37Are xe upon chu nakaj i Jerusalen, pa 'o wi i kajbal lok re i jyub Olívos, conojel ni'pa i je teren chirij xe oc chi sic' rumal i quicotemal. Lic xqui coj u 'ij i Dios rumal uq'uial tak milágro u 'anom i Jesus chiquiwach. 38Xqui bij: —¡Nim u 'ij i ka 'Atol Tzij chi u takom li Kajwal Dios! ¡C'amori che i Dios chicaj! ¡Chocsax u 'ij i Dios! (Queje ile xe siq'uin chu bixquil.) 39Xak je 'o juban aj Fariséo chiquixol i winak; are xquilo wach quiqui 'an i uq'uial winak, xqui bij che i Jesus: —Mayes, che a 'atij a tijoxelab —xqui bij. 40I Jesus xu la' u wach chique: —Chitape', we que in 'atij, i abaj-i que siq'uin na 'uri piqui q'uexel ique —co'ono. 41I Jesus cu' i je teren chirij xe upon chu nakaj i tinimit Jerusalen. Are xril i tinimit, c'ax xu na u c'ux, y xo'ic. 42Xu bij: —¡To' i wach yix ix aj Jerusalen! We tene wo'or quiwetamaj usuc' wach u rikic i sakil laj uxlambal i c'ux, 'utz te iwe-ri; xui-ri, n-quiwil taj, xa pacha ch'uktal u wach chiwe. 43Ya cu rik i 'ij qui tij ni uyej. I aj ch'o'oj chiwij quiqui coj ni tapia chirij i tinimit man n-ta chic pa i quix el wi. Te'uri quiqui sutij ni iwij, y ca pe ni ch'o'oj c'ulala. 44Quiqui sach na 'uri u wach i tinimit, y que qui camsaj ni'pa i je jekel che. Are cutzi-nic, mi tene jun abaj pa xan ca canaj puwi i rachi'il. Queje ni ile que'elok, man n-xi ta ti usuc' are xupon i Dios iwu' tobal iwe. (Queje xu bij i Jesus ile are xril i tinimit.) 45I Jesus xoc pa rachoch i Dios; are 'uri xu jek li quelsaxic i aj c'ayinel, i aj lo'onel chi je 'o chila. 46Xu bij chique: —I Dios, chupam u wuj, u bim can i tzij-i: "I wachoch, lic jun ja re qui tz'onbal i winak chwe" (queje ile tz'ibtal canok); xui-ri yix i 'anom qui jul ili'omab che —xu bij i Jesus chique. 47'Ij 'ij, i Jesus ca tijin chu c'utic chique i winak pa rachoch i Dios. I caj'atzil i sacerdóte junam cu' i tijonel re i ujer 'atbal tzij, xak qui wi qui jolom i aj Israel, quiqui tzucuj wach u camsaxic i Jesus quiqui 'ano. 48Xui-ri, n-quiqui rik taj wach u 'anic quiqui 'ano, man conojel i winak lic qui yom qui c'ux chu tayic u tzij.
SAN LUCAS 19